Vrot begin Kings se dood teen Dragons | Netwerk24
Deur Michael Green 09 September 2018 00:01
'n Huiwerige begin het die Southern Kings Saterdag moontlik van 'n roemryke oorwinning in hul Pro14-wedstryd teen die Dragons in Wallis beroof.
Die Dragons was met 27-22 in Newport baas.
Godlen Masimla duik oor vir een van die Kings se vier drieë teen die Dragons.Foto: Gallo Images
Die Kings was in die tweede helfte die beter span en het ook sterker geëindig, maar hulle het die kragmeting onseker begin, so half asof hulle vaak was of in hul eie vermoëns getwyfel het.
Sommer al in die derde minuut het die hardwerkende flank van die Dragons, Ollie Griffiths, ná 'n mooi lopie van die heelagter, Jordan Williams, gaan druk.
Omtrent tien minute later het die Kings se losskakel, Masixole Banda, die bal teen die ander flank, Aaron Wainwright, vasgeskop en hy het sy span se tweede drie gedruk.
Ag toggie, het die meeste mense dalk gedink, hier kom nog 'n groot loesing.
Tog het die Kings in die tweede helfte gewys dat hulle 'n goeie voorseisoen gehad het en lekker fiks is.
Dragons 27 (17): Drieë: Josh Lewis, Ollie Griffiths, Aaron Wainwright. Doelskoppe: Lewis (3). Strafskoppe: Lewis (2).
Kings 22 (10): Drieë: Yaw Penxe, Bjorn Basson, Michael Willemse, Godlen Masimla. Doelskoppe: Masixole Banda (1)